Iordanus cardinalis

Epistola

p. 211

182

Innocentius episcopus, servus servorum Dei, venerabilibus fratribus

universis Archiepiscopis et episcopis ac dilectis filiis abbatibus, prioribus,

archipresbyteris, decanis, archidiaconis et aliis ecclesiarum prelatis, ad

quos littere iste pervenerint, salutem et apostolicam benedictionem.

Magnis et crebris declarata prodigiis christiane fidei rectitudo, iam

novo sancti novi decorata martirio, signorum recentium fulgore coruscat

et multis hactenus roborata portentis, nunc singularium miraculorum

insigniis confirmatur. Ecce de instanti et moderno fidei pugile nova gaudia

prodeunt, triumphalia signa notescunt, vox fusi sanguinis intonat

incliti martirii tuba clangit, terra non silet, sudans aspersione cruoris,

resonat regio nobili predita bellatore. Ipsequemet gladius parricida proclamat:

«hec sunt certe certa fidei sacre indicia, hec ipsius ydonea testimonia,

p. 212

hec eius dignissima munimenta». Propter hoc letati sunt celi, et

terra in tanti perceptione gaudii pariter exultavit. Grandis adest matri

ecclesie causa letitie, multa ei materia iocunditatis advenit: habet unde

Domino canticum novum cantet, unde immense laudis himnum referat

Deo suo, habet plebs catholica unde plaudat, levatis Altissimo manibus,

sonoris iubilet vocibus et letis animis iocundetur; habet christiana

contio unde devotas Conditori concinat cantiones. De orto siquidem fidei

nuper in mensam regis eterni dulcis allatus est fructus; de vinea ecclesie

in regium calicem affluens noviter liquor influxit; quoniam fecundus

palmes hostili mucrone concisus habuit plus humoris, quia cohesit

pressius vive viti. De predicatorum ordine florido prodiit rosa rubens,

que regalibus oblata conspectibus intulit suavitatem odoris, de huius

ecclesie fabrica electus est lapis, qui pressura et tunsione politus

decenter supernis edibus est insertus. In celesti quoque rosario flos amenus,

rubro colore rutilans, nunc est natus in mundo et candido sanctorum

collegio novum munditie lilium est exortum. Unde factum est magnum

in celo gaudium, exultantibus sanctis omnibus et solemnitatem agentibus

tanti festi. Sane beatus Petrus de ordine fratrum predicatorum,

Lombardus origine, prudenter attendens dolosi mundi fallacias et devia

seculi defluentis, cuius blanditiis qui leditur cum lenitur, cum ab hiis in

adolescentie annis provide declinasset, vite semitam eligens tutiorem, ut

a lubricis caute pede retracto firmis posset incedere gressibus, ad divina

p. 213

obsequia se totaliter transtulit, in evangelice institutionis observantiam

cuncta sua convertens studia et universas dirigens actiones, rectum

et lucidum callem sequens, salubrem videlicet ipsius ordinis

regulam, per quam regi valeret et dirigi, duci etiam et induci ad speratam

requiem post laborem. In qua utique triginta fere annorum spatio,

fultus caterva virtutum, fide preambula, spe astante, comite caritate, sic

prevaluit et profecit circa ipsius maxime defensionem fidei, pro qua totus

ardebat, quod contra illius diros hostes, mente intrepida ferventique spiritu

continuum certamen exercens, suum tandem agonem diutinum, victrici

superante martirio, feliciter consummavit. Et sic ipse Petrus, firmus

in petra fidei, petra demum passionis allisus, ad petram Christum

digne laureandus ascendit. Porro ne sacra suorum actuum nos exempla

pretereant, aliqua de vita eius ad instructionem et profectum audientium

referamus. Ipse namque veritatis filius et bonitatis alumpnus, conversatione

conspicuus, spectabilis fama et opinione mirabilis, miro prefulsisse

nitore munditie, virginitatem integre custodisse nec mentis

habuisse nec corporis corruptelam et nullius mortalis criminis sensisse

contactum, firma suorum confessorum assertione monstratur. Et

quia servus delicate nutritus protervit in Dominum, carnem suam assidua

cibi et potus parcitate restrinxit. Ne vero per otii desidiam hostilibus

pateret insidiis, in iustificationibus Domini exercebatur assidue, ut,

eo circa licita totaliter occupato, locum in ipso illicita non haberent et a

spiritualibus nequitiis tutus esset. Nocturna quidem silentia, humane

deputata quieti, post dormitionem brevem decurrebat studiis lectionum

p. 214

et sompni tempus vigiliis occupabat. Dies autem impendebat comodis

animarum, vel sedulis imminendo predicationibus, vel confessionum

audientie insistendo aut hereticum dogma pestiferum validis rationibus

confutando, in quibus specialis dono gratie noscitur claruisse. Devotione

insuper gratus, humilitate lenis, obedientia placidus, benignitate suavis,

pietate compatiens, patientia constans, caritate prestabilis et in cunctis

morum maturitate compositus, alios profusis virtutum aromatibus

attrahebat, fervens quoque amator fidei, cultor precipuus, propugnator

ardentior, sic animo suo illam impresserat, sic se totum in illius mancipaverat

obsequium, quod queque ipsius verba et opera virtutem

fidei redolebant. Cuius dulcedinem lingua eius velut redundans favus

copiose distillans semper illius documenta suavia propinabat. Pro hac

inquam mortem subire cupiens, hoc principaliter a Domino attentis et

crebris supplicationibus postulasse probatur, quod non sineret eum ex

hac luce migrare, nisi sumpto pro illa calice passionis. Unde quia

meruit tantus athleta specialem palmam de pugna tam strenua reportare

ac in celibem patriam sertis presignitus roseis introire, cum de civitate

Cumana, ubi fratrum sui ordinis ibi morantium prior erat, Mediolanum

pergeret pro exequenda inquisitione contra hereticos sibi ab apostolica

sede commissa, sicut in publica predicatione predixerat, quidam de ipsorum

hereticorum credentibus, prece illorum inductus et pretio, in eum iter

salutaris propositi prosequentem funestus insiliit. In agnum utique lupus,

ferus in mitem, in pium impius, furibundus in mansuetum, in modestum

effrenis, prophanus in sanctum presumit insultum, exercet conatum, mortem

intentat. Sacrum autem illius caput gladio crudeliter impetens, diris

in ipsum impressis vulneribus, et satiato sanguine iusti ense, venerandum

illum non divertentem ab hoste, sed exhibentem se protinus hostiam

p. 215

et cesoris sustinentem in patientia truces ictus dimisit, spiritu petente

superna, in ipso loco passionis occisum. Ipso quoque sacrilego percussuras

in Christi ministrum geminas inculcante, ille non querulosa voce murmurans,

sed sufferens omnia patienter, suum Domino spiritum commendabat,

dicens: «in manus tuas, Domine, commendo spiritum meum».

Symbolum etiam cepit dicere fidei, cuius nec in hoc articulo desiit esse

preco, prout ipse nephandus, qui a fidelibus captus fuit et quondam frater

Dominicus, qui comes illius erat, ab ipso littore percussus, diebus aliquibus

supervixit, postea retulerunt. Sic granum frumenti cadens in terram

et infidelium manibus compressum et mortuum uberem consurgit

in spicam, sic botrus in torculari calcatus liquoris redundat in copiam,

sic triticum attritum in area in dominicum horreum excussa palea deportatur,

sic aromata pilo contusa odorem plenius cincunfundunt, sic,

inquam, regnum celorum a violentis percipitur, sic per fidem a sanctis

regna sublimia devincuntur. O quam insigne martirium, quod titulus

tam gloriosus illustrat! Pro defensione namque ac exaltatione catholice

fidei ac observatione obedientie Romane ecclesie vir ille venerabilis

acerrimam mortem tulit. Hic in ecclesia tamquam sidus radians

et lumine fidei et gratia predicationis emicuit. Hic iam in celo quasi

luminare conspicuum et splendore glorie et multorum coruscatione signorum

effulget, quia non vult Dominus ipsius ascondere sanctitatem,

nec meritorum suorum virtutem supprimere in occulto, sed inter

lucentia sanctorum candelabra manifestius exaltare, ut omnibus, qui in

p. 216

ecclesie domo habitant, proferat clarum lumen. Nam nec in vita latere

sic potuit, quin miraculorum claritate pateret. Cuiusdam etenim

nobilis filium pre nimio et horribili totius gule tumore nec loqui nec spirare

valentem, levatis ad Deum manibus et crucis in eum facto signaculo,

illoque accipiente ipsius cappam et in infirmo supponente loco sanavit.

Idem quoque nobilis vehementi postmodum corporis torsione gravatus

credens et metuens exinde sibi mortis imminere discrimen, cappam

ipsam, quam ex tunc conservaverat reverenter fecit afferri, qua suo apposita

pectori, mox vermen quendam duo habentem capita et pilorum densitate

villosum evomuit, plena liberatione sequta. Cuidam etiam iuveni

muto, immisso digito in os eius sueque lingue soluto ligamine, beneficium

loquele concessit. Hec et alia plura, dum viveret, dignatus est per eum

Dominus operari. Post mortem vero ipsius lampades ad sepulchrum eius

venerabile dependentes pluries per se ipsas absque omni humano studio et

ministerio divinitus sunt accense. Quia conveniens nimis erat, ut quoniam

igne ac lumine fidei excellenter claruerat singulare de ipso ignis et luminis

miraculum appareret. Quidam autem dum vesceretur cum aliis et

illius sanctitatem et miracula depravaret, sumpto quodam sub hac obtestatione

morsello, quod eum non posset, si circa hec delinqueret transgluctire,

sensit mox ipsum gutturi suo sic herentem, ut illum educere

vel inducere non valeret. Quare illico penitens et iam vultus mutato

colore, quasi sentiens vicine mortis eventum, facto intra se voto, quod

lingua de cetero ad talia non laxaret, fuit protinus, illo evomito, liberatus.

Idropica quedam ad locum passionis ipsius auxilio viri perveniens,

fusa ibi oratione, sanitatem integram mox recepit. Obsessas a demonibus

longo tempore mulieres martir ipse, deiectis illis cum multo sanguinis

vomitu de corporibus liberavit. Febres expulit languoresque curavit

p. 217

plurimos et diversos. Cuiusdam sinistre manus digitum ex morbo

fistule, plurium foraminum concavitate defossum, mira consolidatione

sanavit. Quidam insuper puer ex casu gravissimo sic oppressus, et motu et

sensu penitus destitutus, tanquam mortuus defleretur, mox apposita de

terra suo pectori, sacro eiusdem martiris cruore contacta, incolumis exurrexit.

Quedam cuius carnem cancer edax sedula corrosione vorabat, linitis

huiusmodi terra vulneribus, est curata. Alii etiam diversis infirmitatibus

occupati, qui sepulchrum eius in vehiculis et aliis substentaculis adierunt,

exinde postmodum, plena incolumitate recepta, sine aliquibus subsidiis

rediere. Ad hec magna hereticorum et ipsorum credentium multitudo,

cum tantam fidei adverterent efficaciam et ad eam tot certis et apertis

signorum indiciis tamquam quibusdam clamantibus preconibus vocarentur,

nec possent quasi tam valide illorum instantie non parere ad ipsius

lucem fidei de sui erroris nubilo est conversa. Quid plura? His et quam

multis aliis miraculis gloriosis magnificavit Dominus sanctum suum, et

colendum exhibuit universis. Letetur itaque totus fidelium cetus et laudum

carmina Domino concinat alta voce, quod a suis tanquam Christi

coheredibus mansiones celice possidentur; exultet mater ecclesia, quod

palmes suus, quem in agro fidei plantavit et coluit, in celeste plantarium

est translatus. Gaudeat et insignis fratrum predicatorum ordo,

quod ex ipso prosiliit stella micans, cuius fulgentes radii in lumen hic

peregrinantium diffunduntur. Erubescant fallaces heretici, evangelice quidem

falsarii veritatis, quod sua mendacia commenta vilescunt et convalescunt

catholica et apostolica documenta. Obmutescant dolosa ipsorum

labia et impudentes frontes decidant tam confuse. Cum ille cuius veracem

instructionem et salutaria monita renuebant cuique mortis intulere supplicium,

in celo iam regnet inter agmina beatorum. Et mirum cum aperte

conspiciant Dei ecclesiam, talibus fulciri columpnis, talibus parietibus

circumcingi, talibus consurgere incrementis, talibus propugnaculis communiri,

talibus defensari patronis, talibus miraculis illustrari, quod nichilominus

p. 218

in noctis tenebris et mortis caligine gradiuntur, quodque a suis

oculis squamas non abiciunt cecitatis, ut verum lumen videant et sequantur.

Ceterum quia convenit, ut quem Dominus in celo magnificat, mundus

colat, nos de sanctitate vite ac veritate miraculorum ipsius martiris inquiri

fecimus diligenter, et quia post inquisitionem solertem, studiosam examinationem

et discussionem solempnem plura etiam et maiora de ipso comperimus

quam insinuata fuissent, eum de communi fratrum nostrorum et

prelatorum omnium tunc apud sedem apostolicam existentium consilio et

assensu, confisi de omnipotentis Dei virtute, auctoritate quoque beatorum

Petri et Pauli apostolorum eius, ac nostra, sanctorum martirum

cathalogo duximus ascribendum. Ideoque universitatem vestram monemus

et hortamur attente, per apostolica scripta vobis precipiendo mandantes,

quatenus III kalendis maii festum eiusdem devote ac solempniter celebretis

et faciatis a vestris subditis veneratione congrua celebrari, ut pia eius

intercessione et hic a noxiis protegi et in futuro sempiterna consequi gaudia

valeatis; et, ut ad venerabile ipsius sepulchrum ardentius et affluentius

christiani populi confluat multitudo ac celebrius eiusdem martiris colatur

festivitas, omnibus vere penitentibus et confessis, qui cum reverentia

illuc in eodem festo annuatim accesserint, ipsius suffragia petituri, de

omnipotentis Dei misericordia et beatorum Petri et Pauli apostolorum eius

auctoritate confisi, annum unum et XL dies; accedentibus vero annis singulis

ad predictum sepulchrum infra eiusdem festi quindenam, XL dies de

iniuncta sibi penitentia misericorditer relaxamus.

Datum Perusii VIIII kalendis aprilis pontificatus nostri anno

decimo.